ბორის ვინოგრადოვი
ბორის სტეფანეს ძე ვინოგრადოვი (დ. 25 მარტი (6 აპრილი), 1891, ვოლსკი — გ. 10 ივლისი, 1958, ლენინგრადი) — რუსი ზოოლოგი. დაასრულა ხარკოვის უნივერსიტეტი (1918), პეტრე სუშკინის მოსწავლე. 1921–1958 წლებში მუშაობდა სსრკ მეცნიერებათა აკადემიის ზოოლოგიის ინსტიტუტში; 1932–1953 წლებში ამავდროულად — ლენინგრადის სახელმწიფო უნივერსიტეტში (1939 წლიდან პროფესორი, 1945 წლიდან ზოოლოგიის კათედრის გამგე). ძირითადი შრომები მიუძღვნა მღრღნელების მორფოლოგიას, შედარებით ანატომიას, პალეონტოლოგიას, ეკოლოგიასა და ზოოგეოგრაფიას. არის თერიოლოგების ლენინგრადის სკოლის ფუძემდებელი, ამ სკოლისათვის დამახასიათებელია კომპლექსური, ისტორიული მიდგომა ცხოველთა შესწავლისათვის (ცხოველის აგებულების თავისებურებების, ცხოვრების ნირის, საბინადრო გარემოსა და გავრცელების სინთეზი სახეობებს შორის ნათესაური კავშირებისა და ბუნებრივ სისტემაში სახეობათა ჯგუფების მდებარეობის დადგენისა საშუალებას იძლევა).